2. ลักษณะการประกอบธุรกิจ

1.  ประวัติความเป็นมา

บริษัท ไทยโพลีคอนส์ จำกัด (มหาชน) (“บริษัท”) ก่อตั้งเมื่อวันที่ 26 ธันวาคม 2531
ด้วยทุนจดทะเบียน 1 ล้านบาท โดยนายเจริญ จันทร์พลังศรี นายไชยณรงค์ จันทร์พลังศรี
และนายสุรชา ตั๊นสถาพรชัย เพื่อประกอบธุรกิจรับเหมาก่อสร้าง ประเภทศูนย์การค้า
อาคารสำนักงาน และอาคารสูงเพื่อพักอาศัย และโรงงานอุตสาหกรรม รวมถึงโรงงานผลิตไฟฟ้า
โดยการให้บริการรับเหมาก่อสร้างดังกล่าวครอบคลุมถึงงานวิศวกรรมโยธา
งานติดตั้งงานระบบวิศวกรรมต่าง ๆ และงานภูมิสถาปัตยกรรม (Landscape) โดย ณ วันที่ 31
ธันวาคม 2552 บริษัทมีทุนจดทะเบียน 400 ล้านบาท และเรียกชำระแล้ว 300 ล้านบาท
และกลุ่มนายเจริญ จันทร์พลังศรี และนายสุรชา ตั๊นสถาพรชัย ยังคงเป็นผู้ถือหุ้นใหญ่และเป็นผู้บริหาร

การเปลี่ยนแปลงและพัฒนาการที่สำคัญของบริษัท

  ปี 2531 ผู้บริหารหลักร่วมกันจัดตั้งบริษัท ด้วยทุนจดทะเบียนเริ่มแรก 1 ล้านบาท
  เพื่อรับจ้างก่อสร้างทุกชนิด โดยมีที่ตั้งเลขที่ 216 ซอยบางนา-ตลาด 27 ถนนบางนา-ตราด
  แขวงบางนา เขตพระโขนง กรุงเทพมหานคร

  ปี 2532 บริษัทเพิ่มทุนจดทะเบียนและเรียกชำระจากเดิมเป็น 60
  ล้านบาทโดยการเสนอขายให้ผู้ถือหุ้นเดิมตามสัดส่วน
  ทำให้บริษัทสามารถรับงานที่มีมูลค่าโครงการสูงขึ้นได้

  ปี 2545 บริษัทได้ย้ายสำนักงานจากเดิม มาอยู่ที่เลขที่ 5/340, 5/594 หมู่ 3 ซอยรามอินทรา
  14 ถนนรามอินทรา แขวงจรเข้บัว เขตลาดพร้าว กรุงเทพมหานคร
  ซึ่งเป็นที่ตั้งสำนักงานใหญ่ในปัจจุบัน โดยในปัจจุบัน(8 กุมภาพันธ์ 2553)
  กรุงเทพมหานครได้เปลี่ยนแปลงระบบบ้านเลขที่ใหม่เป็น 2,4 ซอยประเสริฐมนูกิจ 29 แยก 8
  ถนนประเสริฐมนูกิจ แขวงจรเข้บัว เขตลาดพร้าว กรุงเทพมหานคร

  ปี 2549 - บริษัทก่อสร้างอาคารเพื่อการพัฒนาฝีมือแรงงาน ที่อำเภอสามโคก จังหวัดปทุมธานี
  สำหรับรองรับการขยายตัวของธุรกิจรับเหมาก่อสร้างในอนาคต

  - บริษัทได้รับการรับรองมาตรฐาน ISO 9001 จากสถาบัน National Quality Assurance
  Limited ในด้านระบบการจัดการด้านคุณภาพ สำหรับงานก่อสร้างและงานวิศวกรรม

  - บริษัทร่วมกับห้างหุ้นส่วนจำกัด แหลมทองพัทลุง
  จัดตั้งกิจการร่วมค้าไทยโพลีคอนส์และแหลมทองพัทลุง โดยบริษัทถือหุ้นในสัดส่วนร้อยละ 99.95
  และห้างหุ้นส่วนจำกัด แหลมทองพัทลุงถือหุ้นในสัดส่วนร้อยละ 0.05
  เพื่อดำเนินธุรกิจบริการรับเหมาก่อสร้างโครงการก่อสร้างอาคารบริการบำบัดรักษาของโรงพยาบาลพัทลุง
  จังหวัดพัทลุง

  ปี 2550 - เดือนตุลาคม บริษัทเพิ่มทุนจดทะเบียนและเรียกชำระจาก 60 ล้านบาทเป็น 260
  ล้านบาทโดยการเสนอขายให้ผู้ถือหุ้นเดิมตามสัดส่วน เพื่อนำเงินเพิ่มทุนไปใช้เป็นเงินทุนหมุนเวียน

  - เดือนธันวาคม บริษัทจัดตั้งสาขาที่ถนนกำปงบารู ตำบลบางนาค อำเภอเมืองนราธิวาส
  จังหวัดนราธิวาส

  ปี 2551 - เดือนกุมภาพันธ์ บริษัทเพิ่มทุนจดทะเบียนและเรียกชำระจาก 260 ล้านบาทเป็น 300
  ล้านบาทโดยการเสนอขายให้ผู้ถือหุ้นเดิมในราคาหุ้นละ 2.20 บาท
  เพื่อนำเงินเพิ่มทุนไปใช้เป็นเงินทุนหมุนเวียน ซึ่งการเสนอขายหุ้นดังกล่าว
  ผู้ถือหุ้นเดิมบางรายมีการสละสิทธิ์ จึงทำให้นางสาวขจี ถึงท่าดี ถือหุ้นของบริษัทเพิ่มเป็น
  13,001,400 หุ้น นายปฐมพร ชื่นพาณิชย์กิจ ถือหุ้นของบริษัทเพิ่มเป็น 10,000,000 หุ้น
  นายวิชัย แซ่ว่อง ถือหุ้นของบริษัทเพิ่มเป็น 10,000,000 หุ้น และนายอานนท์ชัย วีระประวัติ
  ถือหุ้นของบริษัทเพิ่มเป็น 10,000,000 หุ้น

  - เดือนมีนาคม บริษัทเพิ่มทุนจดทะเบียนเป็น 400 ล้านบาท และเปลี่ยนแปลงมูลค่าที่ตราไว้
  (PAR) จากราคาหุ้นละ 100 บาท เป็นราคาหุ้นละ 1 บาท
  โดยกำหนดให้มีการเสนอขายหุ้นเพิ่มทุนที่ออกใหม่แก่ประชาชน จำนวน 100 ล้านหุ้น
  และบริษัทได้จดทะเบียนแปรสภาพเป็นบริษัทมหาชนจำกัด

  - เดือนมีนาคม คณะกรรมการบริษัทมีมติให้บริษัทเข้าถือหุ้นในบริษัท ไทยโพลีคอนส์ (กัมพูชา)
  จำกัดในสัดส่วนร้อยละ 100 ของทุนจดทะเบียนชำระแล้ว

ปี 2552 - เดือนมกราคม
คณะกรรมการบริษัทมีมติให้ลดจำนวนเสนอขายหุ้นเพิ่มทุนที่ออกใหม่แก่ประชาชนจากเดิมเหลือ 60
ล้านหุ้น ซึ่งภายหลังการเสนอขายหุ้นในครั้งนี้ บริษัทจะมีทุนชำระเท่ากับ 360 ล้านบาท

- เดือนมีนาคม บริษัทได้เข้าจดทะเบียนในตลาดหลักทรัพย์ เอ็ม เอ ไอ

- เดือนพฤศจิกายน บริษัทได้รับการรับรองมาตรฐาน ISO 9001:2008 จากสถาบัน BUREAU
VERITAS Certification ในด้านระบบการจัดการด้านคุณภาพ
สำหรับงานก่อสร้างและงานวิศวกรรม

- เดือน สิงหาคม เริ่มใช้ระบบสารสนเทศ (ERP) เพื่อควบคุมต้นทุน งบประมาณ และ
คาดการณ์กระแสเงินสด

2.  ภาพรวมการประกอบธุรกิจของบริษัท

    โครงสร้างธุรกิจของบริษัท ไทยโพลีคอนส์ จำกัด (มหาชน) ณ วันที่ 31 ธันวาคม 2552

    บริษัท ไทยโพลีคอนส์ จำกัด (มหาชน)

    บริษัทประกอบธุรกิจรับเหมาก่อสร้างประเภทศูนย์การค้า อาคารสำนักงาน
    และอาคารสูงเพื่อพักอาศัย และโรงงานอุตสาหกรรม รวมถึงโรงงานผลิตไฟฟ้า
    โดยการให้บริการรับเหมาก่อสร้างดังกล่าวครอบคลุมถึงงานวิศวกรรมโยธาและงานติดตั้งงานระบบวิศวกรรมต่าง
    ๆ ซึ่งลูกค้าของบริษัท ประกอบด้วย ลูกค้าภาคเอกชนและลูกค้าภาครัฐ โดยลูกค้าภาคเอกชน
    มีทั้งลูกค้าโดยตรง และผู้รับเหมาก่อสร้างหลัก (Main contractor)

    บริษัท ไทยโพลีคอนส์ (กัมพูชา) จำกัด

    บริษัท ไทยโพลีคอนส์ (กัมพูชา) จำกัด ถือหุ้นโดยบริษัท ไทยโพลีคอนส์ จำกัด (มหาชน)
    ร้อยละ 100 ของทุนจดทะเบียนและชำระแล้ว จำนวน 100,000 เหรียญสหรัฐอเมริกา
    เพื่อประกอบธุรกิจรับเหมาก่อสร้างในประเทศกัมพูชา
    โดยการให้บริการรับเหมาก่อสร้างดังกล่าวครอบคลุมถึงงานวิศวกรรมโยธาและงานติดตั้งงานระบบวิศวกรรมต่างๆ
    งานรับเหมาก่อสร้างที่ดำเนินการอยู่ คือ งานโครงการก่อสร้าง Royal Hospital
    Phnompenh Cambodia

    กิจการร่วมค้าไทยโพลีคอนส์ และแหลมทองพัทลุง

    เป็นกิจการร่วมค้าที่จัดตั้งในปี 2549 ระหว่างบริษัท และห้างหุ้นส่วนจำกัด แหลมทองพัทลุง
    โดยบริษัทถือหุ้นในสัดส่วนร้อยละ 99.95
    เพื่อดำเนินธุรกิจบริการรับเหมาก่อสร้างโครงการก่อสร้างอาคารบริการบำบัดรักษาของโรงพยาบาลพัทลุง
    จังหวัดพัทลุง โดยกิจการร่วมค้าไทยโพลีคอนส์
    และแหลมทองพัทลุงได้ใช้ผลงานการก่อสร้างของห้างหุ้นส่วนจำกัด แหลมทองพัทลุง
    ประกอบการยื่นประมูลงาน ซึ่งกิจการร่วมค้านี้ จะมีการแบ่งส่วนงานที่รับผิดชอบอย่างชัดเจน
    โดยบริษัทจะเป็นผู้ดำเนินการบริหารและจัดการโครงการ ดำเนินการก่อสร้าง
    รับผิดชอบในเรื่องการเงิน การลงทุน การรับเงินกำไร ขาดทุนและค่าใช้จ่ายอื่น ๆ
    ในการปฏิบัติงานจนสำเร็จลุล่วงตามสัญญา รับผิดชอบระบบภาษีอากรต่าง ๆ
    ส่วนห้างหุ้นส่วนจำกัด แหลมทองพัทลุง
    เป็นผู้ควบคุมงานเทคนิคพิเศษที่เกี่ยวข้องกับงานโครงการ
    โดยโครงการก่อสร้างอาคารบริการบำบัดรักษาดังกล่าว จะก่อสร้างแล้วเสร็จในปี 2554
    ซึ่งกิจการร่วมค้าได้รับเงินค่าจ้างล่วงหน้าจำนวน 29.10 ล้านบาท ตามที่ระบุไว้ในสัญญา

    กิจการร่วมค้าไทยโพลีคอนส์ พี.เอส.เอ็ม.

    เป็นกิจการร่วมค้าที่จัดตั้งในปี 2552 ระหว่างบริษัท และบริษัท หาดใหญ่ พี.เอส.เอ็ม.
    ก่อสร้าง จำกัด โดยบริษัทถือหุ้นในสัดส่วนร้อยละ 99.95
    เพื่อดำเนินธุรกิจบริการรับเหมาก่อสร้างโครงการก่อสร้างโครงการงานปรับปรุงเพิ่มเติมทางวิ่งของสนามบินนราธิวาสจังหวัดนราธิวาส
    โดยกิจการร่วมค้าไทยโพลีคอนส์ พี.เอส.เอ็ม. ได้ใช้ผลงานการก่อสร้างของ
    บริษัทกิจการร่วมค้าไทยโพลีคอนส์ พี.เอส.เอ็ม. ประกอบการยื่นประมูลงาน
    ซึ่งกิจการร่วมค้านี้ จะมีการแบ่งส่วนงานที่รับผิดชอบอย่างชัดเจน
    โดยบริษัทจะเป็นผู้ดำเนินการบริหารและจัดการโครงการ ดำเนินการก่อสร้าง
    รับผิดชอบในเรื่องการเงิน การลงทุน การรับเงินกำไร ขาดทุนและค่าใช้จ่ายอื่น ๆ
    ในการปฏิบัติงานจนสำเร็จลุล่วงตามสัญญา รับผิดชอบระบบภาษีอากรต่าง ๆ ส่วนบริษัท
    หาดใหญ่ พี.เอส.เอ็ม ก่อสร้าง เป็นผู้ควบคุมงานเทคนิคพิเศษที่เกี่ยวข้องกับงานโครงการ
    โดยโครงการก่อสร้างโครงการงานปรับปรุงเพิ่มเติมทางวิ่งของ สนามบินนราธิวาสดังกล่าว
    จะก่อสร้างแล้วเสร็จในปี 2554 ซึ่งกิจการร่วมค้าฯได้รับเงินค่าจ้างล่วงหน้าจำนวน 71.12
    ล้านบาท ตามที่ระบุไว้ในสัญญา

    กิจการ่วมค้าไทยโพลีคอนส์ เอสแอนด์ วี

    เป็นกิจการร่วมค้าที่จัดตั้งในปี 2552 ระหว่างบริษัท และบริษัท เอส แอนด์ วี คอมมิวนิเคชั่น
    เซอร์วิส เน็ทเวิร์ค จำกัด โดยบริษัทถือหุ้นในสัดส่วนร้อยละ 99.95
    เพื่อดำเนินธุรกิจบริการรับเหมาก่อสร้างโครงการก่อสร้างแดนความมั่นคงสูงสุดเรือนจำกลางเขาบิน
    จังหวัดราชบุรี โดยกิจการร่วมค้า ไทยโพลีคอนส์ เอส แอนด์ วี ได้ใช้ผลงานการก่อสร้างของ
    บริษัท เอส แอนด์ วี คอมมิวนิเคชั่น เซอร์วิส เน็ทเวิร์ค จำกัด ประกอบการยื่นประมูลงาน
    ซึ่งกิจการร่วมค้านี้ จะมีการแบ่งส่วนงานที่รับผิดชอบอย่างชัดเจน
    โดยบริษัทจะเป็นผู้ดำเนินการบริหารและจัดการโครงการ ดำเนินการก่อสร้าง
    รับผิดชอบในเรื่องการเงิน การลงทุน การรับเงินกำไร ขาดทุนและค่าใช้จ่ายอื่น ๆ
    ในการปฏิบัติงานจนสำเร็จลุล่วงตามสัญญา รับผิดชอบระบบภาษีอากรต่าง ๆ ส่วนบริษัท เอส
    แอนด์ วี คอมมิวนิเคชั่น เซอร์วิส เน็ทเวิร์ค
    จำกัดเป็นผู้ควบคุมงานระบบเสริมความมั่นคงที่เกี่ยวข้องกับงานโครงการ
    โดยโครงการก่อสร้างเรือนจำกลางเขาบิน ดังกล่าว ยังคงอยู่ระหว่างการประมูลงาน

3.  โครงสร้างรายได้ของบริษัท

    หน่วย : ล้านบาท

  ------------------------- ------------- ------------- -------- ---------- -------- ---------- -------- ---------- --------
  รายการ                    ดำเนินการโดย   งบการเงินรวม                                                               

                                          ปี 2549                 ปี 2550              ปี 2551              ปี 2552     

                                          มูลค่า          ร้อยละ    มูลค่า       ร้อยละ    มูลค่า       ร้อยละ    มูลค่า       ร้อยละ

  รายได้จากการรับเหมาก่อสร้าง   บริษัท          761.71        99.70    1,308.59   99.51    1,571.27   90.15    1,398.04   79.41

                            กิจการร่วมค้า    -             -        -          -        6.15       0.35     201.46     11.44

                            บริษัทย่อย       -             -        -          -        158.94     9.12     141.52     8.04

  กำไรจากอัตราแลกเปลี่ยน                     -             -        -          -        1.40       0.08     1.21       0.07

  รายได้อื่น*                                2.32          0.30     6.47       0.49     5.25       0.30     18.37      1.04

  รายได้รวม                                764.03        100.00   1,315.06   100.00   1,743.01   100.00   1,760.60   100.00
  ------------------------- ------------- ------------- -------- ---------- -------- ---------- -------- ---------- --------

หมายเหตุ * รายได้อื่น เช่น รายได้จากการขายเศษเหล็กจากการก่อสร้าง เป็นต้น

2.4 เป้าหมายในการดำเนินธุรกิจของบริษัท

บริษัทมุ่งพัฒนาสู่การเป็นสถาบันก่อสร้างที่แข็งแกร่ง
ที่สามารถให้บริการด้านการก่อสร้างที่หลากหลายใช้กระบวนการทำงานที่เป็นระบบด้วยคุณภาพมาตรฐานสากล
สร้างความพึงพอใจให้แก่ลูกค้า โดยมีการผสมผสานการใช้เทคโนโลยีและการพัฒนาทรัพยากรมนุษย์
ทั้งนี้เพื่อให้บรรลุผลที่ดี และเป็นธรรมต่อลูกค้า ผู้ถือหุ้น พนักงาน และผู้มีส่วนได้เสียอื่นๆ

บริษัทมุ่งเน้นเรื่องการบริหารจัดการที่มีประสิทธิภาพ
เพื่อลดต้นทุนในการดำเนินงานและประหยัดเวลาในการดำเนินโครงการต่าง ๆ
ควบคู่กับการบริหารงานด้วยความโปร่งใสตามหลักบรรษัทภิบาลที่ดี
รวมถึงคำนึงถึงความปลอดภัยในการทำงานเพื่อพัฒนาคุณภาพชีวิต และสิ่งแวดล้อมเพื่อตอบแทนสู่สังคม